b'\n_START_ARTICLE_\nBijela roda\n_START_SECTION_\nU svijetu\n_START_PARAGRAPH_\nBijela roda je \xc5\xa1iroko rasprostranjena diljem palearkti\xc4\x8dkog pojasa, od Atlantske obale na zapadu do europskih dijelova Rusije na istoku. Manji dio populacije gnijezdi u centralnoj Aziji. Europska populacija je podijeljena na zapadnu i isto\xc4\x8dnu preletnu populaciju koje migriraju preko Gibraltara i Bospora. Ukupna svjetska populacija procijenjena je najmanje izme\xc4\x91u 166.424 \xe2\x80\x93 168.934 gnijezde\xc4\x87a para, od \xc4\x8dega je u Europi 160.000 gnijezde\xc4\x87ih parova (96% od ukupne gnijezde\xc4\x87e populacije).\n_START_SECTION_\nRasprostranjenost u Hrvatskoj\n_START_PARAGRAPH_\nBijele rode su rasprostranjene u Panonskoj nizini i sjevernim kontinentalnim dijelovima Hrvatske koji su \xc2\xa0ome\xc4\x91eni rijekama Murom i Dravom na sjeveru, Dunavom na istoku i Kupom, Unom i Savom na jugu, iako nekoliko parova gnijezdi i\xc2\xa0ju\xc5\xbenije od te linije sve do Pla\xc5\xa1kog. Gnijezdi se u selima i gradovima koji su okru\xc5\xbeeni odgovaraju\xc4\x87im vla\xc5\xbenim stani\xc5\xa1tima i ekstenzivno obra\xc4\x91enim poljoprivrednim zemlji\xc5\xa1tem. Najgu\xc5\xa1\xc4\x87a gnijezde\xc4\x87a populacija nalazi se u Parku prirode Lonjsko polje (\xc4\x8cigo\xc4\x87) uz poplavne nizine rijeke Save, Dunava (Borovo) i Ilove (Marino Selo). Brojnost gnijezde\xc4\x87e populacija bijele rode u 2011. godini u Hrvatskoj procjenjuje se na 1.100 \xe2\x80\x93 1.300 parova.'